বিজেপি সরকার হলে মহিলারা সুরক্ষিত থাকবেন, বিরাট বার্তা মোদির

কলকাতা: কলকাতার ব্রিগেড ময়দান থেকে তৃণমূল সরকারের বিরুদ্ধে তীব্র আক্রমণ শানালেন প্রধানমন্ত্রী নরেন্দ্র মোদি (Narendra Modi)। তাঁর অভিযোগ, বাম সরকারকে সরিয়ে আশায় বুক বেঁধে তৃণমূলকে (TMC) ক্ষমতায় এনেছিল বাংলার মানুষ, কিন্তু এখন রাজ্যে অপরাধ ও গুন্ডারাজ বেড়েছে।

মোদি বলেন, তৃণমূল অপরাধীদের প্রশ্রয় দিচ্ছে এবং বিভিন্ন ঘটনায় দলের নেতাদের নাম উঠে আসছে। সন্দেশখালি (Sandeshkhali) ও আরজি কর কাণ্ডের (RG Kar Case) প্রসঙ্গ টেনে তিনি দাবি করেন, সেই সব ঘটনার ছবি এখনও মানুষের মনে তাজা। তাঁর অভিযোগ, রাজ্যে মহিলাদের নিরাপত্তা প্রশ্নের মুখে পড়েছে।

আরও পড়ুন: ব্রিগেডের আগে গিরিশ পার্কে রণক্ষেত্র, শশী পাঁজার বাড়িতে হামলার অভিযোগ

প্রধানমন্ত্রীর কথায়, বিজেপি ক্ষমতায় এলে বাংলায় আইনশৃঙ্খলার পরিস্থিতি বদলে যাবে। তিনি বলেন, “এটাই মোদীর গ্যারান্টি।” তৃণমূলের ‘মা-মাটি-মানুষ’ স্লোগানকেও কটাক্ষ করেন মোদী। তাঁর মন্তব্য, “আজ বাংলার মা নিঃস্ব, মাটি লুণ্ঠিত, মানুষ চলে যাচ্ছে।” ব্রিগেডের সভা থেকে তিনি নতুন বাংলা গড়ার ডাকও দেন।